รัฐบาลไทย-ข่าวทำเนียบรัฐบาล-​กระทรวงเกษตรฯ รายงานความก้าวหน้าโครงการช่วยเหลือเกษตรกรที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019
วันพฤหัสบดีที่ 18 มิถุนายน 2563
​กระทรวงเกษตรฯ รายงานความก้าวหน้าโครงการช่วยเหลือเกษตรกรที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019
​กระทรวงเกษตรฯ รายงานความก้าวหน้าโครงการช่วยเหลือเกษตรกรที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019
นายอนันต์ สุวรรณรัตน์ ปลัดกระทรวงเกษตรและสหกรณ์ เป็นประธานการประชุมคณะกรรมการพิจารณาการอุทธรณ์โครงการช่วยเหลือเกษตรกรที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 ของกระทรวงเกษตรและสหกรณ์ ครั้งที่ 3/2563 ณ กระทรวงเกษตรและสหกรณ์ ซึ่งที่ประชุมโดยสํานักงานเศรษฐกิจการเกษตร (สศก.) ได้รายงานความก้าวหน้าของโครงการ ณ วันที่ 17 มิถุนายน 2563 ว่า กระทรวงเกษตรและสหกรณ์ได้ส่งข้อมูลเกษตรกรที่ได้รับสิทธิ์แล้ว จํานวน 7.59 ล้านราย โดยเป็นเกษตรกรกลุ่มที่ 1 (2 ชุด) จํานวน 6,763,995 ราย กลุ่มที่ 2 (ชุดที่ 1) จํานวน 828,711 ราย ซึ่งธนาคารเพื่อการเกษตรและสหกรณ์การเกษตร (ธ.ก.ส.) ได้โอนเงินให้เกษตรกรในเดือนพฤษภาคม จํานวน 7,145,330 ราย เป็นเงินจํานวน 35,726.65 ล้านบาท เดือนมิถุนายน จํานวน 1,999,968 ราย เป็นเงินจํานวน 9,999.84 ล้านบาท ซึ่งอยู่ระหว่างการตรวจสอบ (รอแจ้งเพิ่มเติม) จํานวน 0.47 ล้านราย (ประกอบด้วย กลุ่มที่ 2 (ชุดที่ 2) จํานวน 0.16 ล้านราย, กลุ่มที่ 3 จํานวน 0.12 ล้านราย และจากการอุทธรณ์ประมาณ 0.19 ล้านราย) ในส่วนของการโอนเงินของ ธ.ก.ส. ที่ยังไม่สามารถโอนเงินได้นั้นมีรายละเอียด ดังนี้ 1. ต้องตรวจสอบข้อมูลเกษตรกรกับกระทรวงเกษตรและสหกรณ์ อีกจํานวน 132,905 ราย 2. การโอนเงินไม่สําเร็จเนื่องจาก ไม่พบบัญชี/บัญชีไม่ถูกต้อง จํานวน 165,769 ราย และ 3. อยู่ระหว่างขั้นตอนการโอนเงิน จํานวน 148,702 ราย ทั้งนี้ สศก. ได้ส่งข้อมูลเกษตรกรที่พบผิดพลาดให้กับทั้ง 7 หน่วยงาน เพื่อนําไปตรวจสอบความถูกต้อง ประชาสัมพันธ์กับเกษตรกรในความดูแลให้มาดําเนินการแจ้งหมายเลขบัญชีแล้ว
ทั้งนี้ ครม. มีมติเห็นชอบเมื่อวันที่ 16 มิถุนายน 2563 ตามที่คณะกรรมการกลั่นกรองการใช้จ่ายเงินกู้ สํานักงานสภาพัฒนาการเศรษฐกิจและสังคมแห่งชาติ (สศช.) เสนอ เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 5/2563 และครั้งที่ 6/2563 โดยอนุมัติให้ สศก. เพิ่มเติมกลุ่มเป้าหมายเกษตรกรภายใต้โครงการช่วยเหลือเกษตรกรที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 โดยให้รวมถึงเกษตรกรที่ด้อยโอกาสและยังไม่สามารถเข้าถึงโครงสร้างพื้นฐานด้านการเกษตร จํานวน 137,093 ราย เพื่อให้ความช่วยเหลือเกษตรกรที่ได้รับผลกระทบให้เป็นไปอย่างเท่าเทียม ทั้งนี้ การดําเนินการดังกล่าวยังอยู่ภายใต้กรอบวงเงินและจํานวนเกษตรกรกลุ่มเป้าหมาย รวมไม่เกิน 10 ล้านราย ตามมติ ครม. เมื่อวันที่ 23 เมษายน 2563 และเห็นชอบขยายระยะเวลาการจ่ายเงินให้แก่เกษตรกรที่ได้รับผลกระทบจากการะบาดของโรคติดเชื้อไวรัสโคโรนา 2019 พร้อมทั้งมอบหมายให้ สศก. ดําเนินการลงทะเบียนเกษตรกรให้แล้วเสร็จภายในวันที่ 15 กรกฎาคม 2563 จํานวนประมาณ 120,000 รายและเร่งตรวจสอบความซ้ําซ้อนกับผู้ที่ได้รับสวัสดิการผ่านระบบข้าราชการของกรมบัญชีกลางและระบบประกันสังคมของสํานักงานประกันสังคม รวมทั้ง มาตรการอื่นๆ ของรัฐที่เกี่ยวข้องกับการเยียวยาผลกระทบจากการระบาดของโรคติดเชื้อไวรัสโคโรนา 2019 ตามมติคณะกรรมการฯ ให้แล้วเสร็จก่อนเสนอเรื่องให้ ครม. พิจารณาตามขั้นตอน ต่อไป
นอกจากนี้ที่ประชุมยังสรุปรายงานการขอคืนสิทธิ์ ณ วันที่ 17 มิถุนายน 2563 จํานวน 44 ราย โดยแยกจํานวนตามหน่วยงาน ดังนี้ กรมประมง 1 ราย กรมปศุสัตว์ 10 ราย กรมส่งเสริมการเกษตร 30 ราย และการยางแห่งประเทศไทย 3 ราย